Mikha - Aceh Bible - Old Testament / Micah-6\nDeungoe kheueh peue nyang geutudoh lé TUHAN keu Israel. Beudôh kheueh, ya TUHAN, dan neujok kheueh peungaduan Droeneueh! Bah kheueh gunong dan bukét jideungoe peue nyang keuneuk Droeneueh peugah.\n2 He gunong-gunong, he dasar bumoe, deungoe kheueh peungaduan TUHAN! Gobnyan na peukara deungon Israel umat Gobnyan dan geutunton awaknyan.\n3 TUHAN meufeureuman, "He umat Ulôn, peue nyang ka Ulôn peubuet ateueh gata? Lam hai peu kheueh Ulôn peususah gata? Jaweueb kheueh Ulôn!\n4 Gata ka Ulôn ba Lôn peuteubiet nibak nanggroe Meusé, dan Ulôn peubeubaih nibak jipeujeuet keu namiet; Ulôn ka Lôn kirém Nabi Musa, Nabi Harun, dan Maryam keu jipimpén gata.\n5 Umat Ulôn, ingat kheueh peue nyang jireuncana lé Balak raja Moab ateueh gata, dan peue nyang jijaweueb lé Bileam bin Beor keu jihnyan. Ingat kheueh peue nyang teujadi watée teujak lamkawan peukhimahan deungon Sitim dan Gilgal. Meunyoe gata neuingat keu bandum nyan, gata tateupeue peue nyang ka Ulôn peubuet keu Lôn peuseulamat gata."\n6 Peu kheueh nyang harôh tapeuseumah ubak TUHAN, Po teu Allah nyang na di syeuruga, meunyoe geutanyoe tajak meuiébadat ubak Gobnyan? Peu kheueh harôh taba leumô muda nyang paleng gét keu tapeuseumah sibagoe keureubeuen nyang teutot ubak Gobnyan?\n7 Peu kheueh TUHAN galak meunyoe geutanyoe taba meuribée-ribée bubiri atawa minyéuk zaiton nyang meulimpah? Dan peu kheueh harôh tapeuseumah ubak Gobnyan aneuëk geutanyoe nyang tuha sibagoe sineuboh ateueh desya-desya nyang geutanyoe peubuet?\n8 Hana! TUHAN ka geupeugah ubak geutanyoe peue nyang paleng gét. Nyang geulakée ubak geutanyoe na kheueh mangat geutanyoe tapeubuet nyang ade, sabe geutanyoe amai cinta dan gaséh sayang, dan deungon miyueb até udeb meusaboh ngon Po teu Allah.\n9 Lumpah bijaksana keu tatakot ubak TUHAN. Gobnyan geutawök ubak peunduduek banda, "Deungoe kheueh, he gata nyang meusapat di banda!\n10 Di rumoh ureuëng-ureuëng jeuhet na hareuta nyang jiteumé deungon cara teumipée. Awaknyan jipeuguna sinukat nyang peuleusu, buet nyang paleng Ulôn banci. Ureuëng nyang peubuet lagée nyan Lôn huköm.\n11 Hana mungken Ulôn peuamphon ureuëng nyang peuguna sinukat peuleusu?\n12 Ureuëng-ureuëng kaya nyang na di banda gata jitindéeh ureuëng gasien, dan gata banmandum ureuëng buhak.\n13 Bak saát nyoe Ulôn ka Lôn peuphon seukok dan Lôn peuhanco gata sabab desya-desya gata.\n14 Gata teuma tamakheun, teuma hana jitem tro -- teuma teutab deuk. Gata ta angkot barang-barang, teuma hana hase tapeu aman. Peue mantong nyang gata peu aman Lôn peuhanco dimideuen prang.\n15 Gata tatabu gandom, teuma hana tapot hase jih. Gata tapeugöt minyéuk nibak boh zaiton, teuma hana tateumé ngui minyéuk zaiton nyan. Gata taprah ié boh anggô, teuma hana tajieb.\n16 Bandum nyan teujadi sabab gata taseutôt buet-buet nyang jeuhet nibak Raja Omri dan aneuëk jihnyan, nyan kheueh Raja Ahab. Gata taseutôt cara-cara awaknyan. Sabab nyan Ulôn Lôn hanco gata, dan gata jipeubeb dan jihina lé sigala bansa."